
Bevezető

Dabas Város Önkormányzata elsősorban a sporttal foglalkozó bizottságán keresztül fogalmazta meg sporttal kapcsolatos céljait. 

A rendszerváltás óta eltelt időszak következetes építő munkájának köszönhetően, jó irányban haladt polgáraink gondolkodása és aktivitása, egészségük megőrzése, fizikai állóképességük fejlesztése terén. A versenysportban egyre kiemelkedőbb eredményeket értek el egyesületeink, sportolóink. 


Az élénk és sikeres sportélet a várospolitika fontos területévé integrálódott és nagyban hozzájárult Dabas arculatának pozitív formálásához. A városunkban megrendezésre kerülő hazai és nemzetközi versenyek minden szempontból sikeresnek bizonyultak és a város sportszerető polgárai számára is maradandó élménnyel szolgáltak. A szervezés és lebonyolítás színvonala méltán vívta ki a szakszövetségek és a versenyen résztvevő sportolók, sportvezetők elismerését. A rangos megmérettetések és a lakossági igények emelkedése során új létesítmények épültek és újultak meg a régiek, amelyek egyrészt a helyi sportélet feltételeit javították számottevően, másrészt polgáraink aktív pihenését is szolgálták.


A sportkoncepció megalkotását, kialakítását 2004-től nemcsak az eltelt idő, hanem a magyar sportéletben végbement változások is indokolják, ugyanis az országos sportkoncepció, a sporttörvény új irányokat, prioritásokat fogalmaz meg. A sport az egyetemes magyar kultúra részeként elválaszthatatlan társadalmunk egészétől, fejlődésétől, így jövőbeni feladataink meghatározásához elengedhetetlenül szükséges jövőképének felvázolása. 


Ennek során abból kell kiindulnunk, hogy társadalmunk alapvető célja az európai integráció, az ezzel járó gazdasági- és társadalmi fejlődés, a fejlett országok színvonalának elérése. Mindez azt feltételezi, hogy a fejlett országokban már lezajlott folyamatok megjelenésével kell számolnunk, másrészt a globális- és megatrendek sportra gyakorolt hatására is figyelemmel kell lennünk. 


A felsoroltakon túl a jogszabályi változások konkrétan érintik a helyi önkormányzatokat. A sporttörvény kötelező feladatként határozza meg a sporttal kapcsolatos feladataikat, illetve azok rendeletben való megfogalmazását. 


Dabas Város sportéletének jövőjét meghatározó középtávú sportkoncepció, az elmúlt évek tapasztalatai alapján, - összhangban készült olyan dokumentumokkal és jogszabályokkal, mint az Európai Sport Charta, a Magyar Köztársaság Alkotmánya, az önkormányzatokról szóló 1990. évi LXVI., a közoktatásról szóló 1993. évi LXXIX., valamint a sportról szóló 2004. évi I. tv. – valamint lehetőség szerint figyelembe véve sportéletünk egyes területeinek, a város sportszerető polgárainak jogos igényeit, került összeállításra.

A koncepció felülvizsgálata azt a célt szolgálja, hogy megfeleltesse az abban foglaltakat a jelenleg hatályos jogszabályi rendelkezéseknek, illetve bemutatásra kerüljön, milyen eredményeket sikerült elérni a kitűzött feladatokból, és melyek a jövőbeli célkitűzések, további feladatok.

A sportkoncepció felülvizsgálata során figyelembe vett legfontosabb jogszabályi rendelkezések:

· 2012. január1-től lépett hatályba Magyarország Alaptörvénye, melynek XX. Cikke deklarálja a testi és lelki egészséghez való alapvető jogot.

· A sportról szóló 2004. évi I. törvény 2012. január1-től hatályos szövege, melyben Magyarország Országgyűlése kinyilvánította, hogy a „nemzet közössége a test művelését, a sportot, a nemzet alapértékének, kívánatos célnak tekinti”.

· A nemzeti köznevelésről szóló 2011. évi CXC. Törvény, melynek fokozatosan hatályba lépő rendelkezései közül már 2012. szeptember1-től alkalmazni szükséges azon rendelkezését, miszerint a „mindennapos testnevelést az iskolai nevelés-oktatás első, ötödik, kilencedik évfolyamán” meg kell szervezni.

· Magyarország helyi önkormányzatairól szóló 2011. évi CLXXXIX. törvény, mely 2012. január 1-től fokozatosan lép hatályba, továbbra is a helyi önkormányzati feladatok között szabályozza a sport és ifjúsági ügyeket. (13. § (1) bekezdés 15. pont).

I. A  város sportkoncepciójának alapelvei

Dabas város sportkoncepciójának konkrét megfogalmazása során, helyi lehetőségeink számbavétele mellett, nemzetközi, hazai és regionális szintű helyzetértékelésre, illetve a jövőben várható folyamatokra, ezek sportra gyakorolt hatására kell tekintettel lennünk.

1. Az elkövetkező években olyan, a sportot nagymértékben befolyásoló trendekkel kell számolnunk, mint:

· Az egyre növekedő szabadidő és az alapszükségletek mind szélesebb körű kielégítése révén fizetőképes kereslet jelentkezik a magyar sportéletben.

· A sportoláshoz kapcsolódó tevékenységek alapvetően piaci tranzakciókká válnak.

· A testmozgás végzéséhez, nézéséhez kapcsolódó szükségletek fogyasztói igényként jelentkeznek, amelyeket erre szakosodott szolgáltató szervezetek elégítenek ki.

· A sportélet szempontjából meghatározó szervezetek vállalkozásokként fognak működni, nem csak a gyártási tevékenységet folytató sportvállalatok, hanem a sportegyesületek, klubok is.

· A sportszféra szervesen fog illeszkedni a szabadidőipar egészébe, s két különálló részpiaca (látványsport és szabadidősport) alakul ki.

· A sport iránt megnövekedett érdeklődés és fizetőképes kereslet hatására a média és az új reklámlehetőségeket kereső vállalati szféra bekapcsolódása megváltoztatja a látványsport bevételszerkezetét. A televíziós jogdíjak, a reklám- és szponzorbevételek felértékelik a látványos, jól közvetíthető sportok üzleti értékét, s jelentősen csökkenti a kevésbé médiaképesekét, melyek között sajnos számos magyar sikersportágat találunk.

· Elsősorban a tudomány és technika fejlődésével további sportágak fognak színrelépni, ám ezek nem csorbítják a meglévők népszerűségét.

· A sportban teljes egyenjogúságot vívnak ki a nők.

· Megnő az egészségkárosultak sportjának jelentősége.

· A gazdasági fejlettséggel együtt járó egészségügyi gondok megváltoztatják a társadalom gondolkodását a sportról, megelőző, egészségmegtartó szerepe felértékelődik.

· A sporttudomány dinamikus fejlődése folytatódik, ugyanakkor olyan etikai kérdésekkel kell majd szembesülni, mint a dopping és a génmanipuláció.

2. A koncepció prioritásainak meghatározásánál az Európa Tanács által kiadott Európai Sport Charta alapelvei közül kiemelten kell figyelembe venni az alábbiakat:

· A fiatalok számára biztosítani kell az „alapvető sportolási képességek megszerzését”.
· A társadalom széles rétegei számára hozzáférhetővé kell tenni „ a sportolási és rekreációs lehetőségeket”.
· Az átlagosnál tehetségesebb sportolók számára meg kell adni „az egyéni sportteljesítmények javításának lehetőségét”.
3. Az országos sportpolitikai elveket a sportról szóló törvény fogalmazza meg számunkra:

A sportról szóló törvény szerint: „Magyarország Országgyűlése kinyilvánítja, hogy minden embernek alapvető joga van a sporthoz, és e jogát az állam biztosítja, függetlenül attól, hogy versenysportról, a szabadidő eltöltéséről, a diák-, főiskolai-egyetemi sportról, a fogyatékkal élők sportjáról vagy az egészség megőrzéséről van szó.”
Az állam feladata ezért, hogy közérdekből segítse elő az állampolgárok testneveléshez és sportoláshoz fűződő joga gyakorlati megvalósulását, és támogassa a civil szervezetek keretében kifejtett, tisztességes és az esélyegyenlőség jegyében is folytatott sporttevékenységet, ideértve a fogyatékosok sportját is. Az állam az ifjúság egészséges fejlődése érdekében biztosítja a közoktatás és felsőoktatás testnevelését és sportját, valamint az intézményen kívüli diáksportot. Az állam a szabadidősport és a diáksport támogatásával is előmozdítja a mozgás gazdag életmód elterjedését, a rendszeres testedzést. Az állam támogatja a versenysportot, sportolóinknak a nemzetközi sportéletben való részvételét, kiemelkedő jelentőséget tulajdonít az olimpiai és a paralimpiai eszmének. Az állam erősíti a sport egyes területein a piaci viszonyok kialakulását, a sporttal összefüggő üzleti vállalkozásokat, biztosítja a testkultúra fejlesztését szolgáló képzés feltételrendszerét. A testnevelés és a sport fejlesztését össze kell hangolni az egészségügyi célkitűzésekkel, a környezet- és természetvédelemmel, valamint a területfejlesztéssel. Az állam feladata, hogy hozzájáruljon a sporttal kapcsolatos önveszélyeztető káros tendenciák (pl. dopping) csökkentéséhez, gondoskodjon a sportrendezvények biztonságáról, a sportolói személyiségvédelemről, a sport huliganizmussal szembeni fellépésről.

4. Dabas város – az előzőekben felsorolt trendekkel és elvekkel összhangban álló – sporttal kapcsolatos alapelvei:

· Alapvető feladatként kerülnek a koncepcióba az önkormányzat számára jogszabályokban megfogalmazott kötelezettségek, s emellett megfogalmazásra kerülnek a helyi igények és lehetőségek összhangja alapján vállalt egyéb feladatok is. 

· Az iskolai testnevelés és a diáksport mellett az egyesületekben folyó utánpótlás nevelés a minőségi versenysport alapját képezi.

· A versenysport eredményességének megőrzése mellett, a város sportéletének fejlesztése során elsőbbséget élvez a szabadidő.

II. A város sportéletének területei, fejlesztési irányai

1. Oktatási intézmények sportja, diáksport

· Helyzetelemzés

A rendszeres sportolás iránti igényt, mint az egészséges életmód, s a szabadidő eltöltésének fontos részét, a nevelési, oktatási intézményekben kell megalapozni. Szükséges, hogy a testnevelésre, testmozgásra fordított iskolai idő a jövőben se csökkenjen. Az önkormányzat továbbra is támogatja a diáksport verseny rendszerét.

· Feladatok:

· Továbbra is biztosítani kell az iskola részére a szervezett úszásoktatást és az alapfokú vízbiztonság megszerzésének lehetőségét.

· Lehetőség szerint el kell érni, hogy a testnevelési óraszám növekedjen az oktatási intézményekben.

· Támogatnunk kell az intézményekben működő iskolai sportkörök, diáksport egyesületek munkáját, segíteni kell az intézményeket abban, hogy az országos pályázatokon való sikeres részvétellel növeljék saját, sportra szánt bevételeiket.

· Az önkormányzat továbbra is biztosítja a tanulónkénti sport felhasználású normatív támogatás iskolákhoz történő juttatását.

2012-ig megvalósult eredmények:

· Az ingyenes úszásoktatás minden önkormányzati fenntartású iskolában megvalósult, a tanuszoda szabad kapacitásait bárki igénybe veheti térítési díj ellenében.

· Az önkormányzat által finanszírozott nyári napközis táborok közül kiemelt támogatást élveznek a városi strandra szervezett, úszási lehetőséggel egybekötött táborok.

· A közoktatási törvény változásai miatt minden intézményben növekedett a kötelező testnevelésre, testmozgásra fordított óraszám, ezek mellett egy városi fenntartású általános iskolában, illetve a városi fenntartású középiskolában emelt szintű testnevelés oktatás folyik.

· Uniós és hazai szintű pályázati forrásból mind a gyóni, mind a sári városrészben található óvoda új tornaszobával bővült, a dabasi városrészben, új korszerű óvoda épült. 

· A városi fenntartású középiskola tornaterme megfelel a 21. sz. körülményeknek.

· Néhány önkormányzati, és nem önkormányzati iskola udvara pályázati forrásból műfüves burkolatot kapott.

További középtávú célkitűzések, feladatok a korábbi feladatokon túlmenően:

· Az elért eredmények fenntartása.

· A tanuszoda kihasználtságának további növelése, a nyári napközis táborok strandra történő megszervezésének további ösztönzése.

· Az önkormányzati fenntartású iskolák tornatermének, tornaszobáinak, sportpályáinak korszerűsítése, felújítása, lehetőség szerint pályázati forrásból.

· Az intézmények ösztönzése, hogy további pályázati forrásokat használjanak ki a sport finanszírozására.

· Az intézményekben megvalósuló, köznevelési törvény szerint megvalósítandó sportoktatás lehetőség szerinti további finanszírozása, függetlenül a fenntartási kötelezettségtől.

· Szabadidősport

· Helyzetelemzés

Az önkormányzatok számára stratégiai ágazat a sport, amelynek középpontjában az egészséges magyar polgárok képe áll. El kell érnünk, hogy a társadalom egyénei és közösségei felelősséget érezzenek saját lelki, szellemi és testi egészségükért.

A sportjavak fogyasztásához megfelelő mennyiségű szabadidővel és jövedelemmel kell rendelkezniük a polgároknak, ezen feltételek csak egy fejlett társadalomban adottak. A polgárok részéről már tapasztalható, hogy a gazdasági helyzet javulásával megnő az életminőség javítására való igény. Jelentős mértékben megnőtt a szervezett sportolásban résztvevők, valamint a nem szervezett formában mozgásos tevékenységet végzők száma.


Mégis a lakosság és ezen belül az ifjúság egészségi, edzettségi állapota még mindig igen elszomorító. Ennek egyik alapvető oka a mozgásszegény életmód. Az egészség és a fizikai edzettség összefüggéseinek felismerése messze elmarad a kívánatostól, annak ellenére is, hogy érezhetők pozitív folyamatok, amit az elmúlt időszakban lebonyolított, nagy tömegeket megmozgató rendezvények is bizonyítanak (pl.: utcai futóverseny, labdarúgó bajnoki rendszer). Tény, hogy a múltban kialakult szabadidősportot irányító szervezet és infrastruktúra jelenlegi formája nem kedvez a tudatformálásnak, városrészenként is erősen eltérő szervezettséget és lehetőségeket mutat.


Előrelépést jelent, hogy a társadalmi változásokkal szinkronban mind nagyobb számban működnek önálló, esetenként önfenntartó egyesületek. Növekvő fizetőképes érdeklődés nyilvánul meg a testedzés divatos formáinak szolgáltatásszerű igénybevétele iránt. A szabadidős sportszolgáltatói kör megerősítése, a polgárok sportolási lehetőségeinek szélesítése fontos feladat részünkre is!

A szabadidősport területei:

· Alacsonyabb osztályban szereplő sportolók, amatőr sportolók sporttevékenysége.

· Dabas város polgárainak nem szervezett kereteken belüli szabadidős sporttevékenysége.

· Természetjáró túrák népszerűsítése, az egészségmegőrzés, természet megismerése és a szabadidő értelmes eltöltése céljából.

· A lakosság számára rendszeres edzéslehetőséget biztosító klubok, szervezetek, intézmények, melyek alkalmanként versenyprogramokat is meghirdetnek.

· Alkalmi, általában valamilyen társadalmi eseményhez kapcsolódó, nagy tömegeket megmozgató sportesemény, vállalatok PR törekvéseit segítő sportesemény.

Meg kell teremteni azt, hogy minden dabasi polgár személyiségétől, képességeitől és lehetőségeitől függetlenül megtalálhassa a számára legmegfelelőbb rendszeres sportolás lehetőségét. Ösztönözni kell a különböző divatsportok, önfenntartó szerveződések, a magántőkére épülő sportszolgáltatások elterjedését. 

A város infrastrukturális fejlesztéseinél figyelembe kell venni azokat a tényezőket, amelyek amellett, hogy indirekt módon (pl.: kerékpárutak,) is mozgásra késztetik polgárainkat, a város idegenforgalmára is jelentős hatással lehetnek. 

· Feladatok:

· A városnak a lehetőségekhez mérten támogatnia kell a civil szervezetek szabadidősporttal kapcsolatos, az éves költségvetésben tervezhető és versenynaptárban rögzített kezdeményezéseit.

· Fokozott figyelmet kell fordítani a sport centrikus, korszerű és balesetmentes játszóterek rendszeres karbantartására és lehetőség szerinti kialakítására.

· Biztosítani kell a szabadidős sportolási lehetőségekről, rendezvényekről szóló információáramlást,

· Ösztönözni kell a helyi lakosságot az önkormányzati tulajdonú sportlétesítmények fokozottabb igénybevételére.

2012-ig megvalósult eredmények:

· A civil szervezetek szabadidősporttal kapcsolatos rendezvényeit az önkormányzat költségvetési forrásból támogatja, a sporttal kapcsolatos feladatokat intéző bizottság pályázati és egyéb módon támogatja e rendezvényeket, kezdeményezéseket.

· A város pályázati forrásból több, sportolásra alkalmas közterülettel, játszótérrel bővült, kiemelendő ezek közül a gyermekjóléti és családsegítő szolgálat intézmény keretében működő játszópark mely alternatív sportolási lehetőségeknek is teret ad (mászófal, görkorcsolya-pálya), a városközponti Jubileumi park, az új, korszerű óvoda játszótere, valamint a Sportcsarnok előtti utcai kosarazásra alkalmas palánkok, illetve a város szinte teljes hosszában kiépült kerékpárút-hálózat, az intézmények műfüves pályái.

·  A helyi médiumok (helyi rádió, helyi tévé, újság, az önkormányzat hivatalos honlapja) folyamatos tájékoztatást nyújtanak a sporteseményekről, országos médiumok is tudósítottak a helyben szervezett sporteseményekről. 

· Egyre több rendezvény kerül megrendezésre az önkormányzati ingatlanokban, sport céljára is használható közterületeken, így felkeltve a lakosság érdeklődést e létesítmények használata iránt. A kerékpárutak használatára a városi szinten szervezett kerékpár-túrák, versenyek ösztönöznek, településünk már 3 éve Kerékpárosbarát település.

· Megvalósult a fiatalok körében egy felmérés, mely kiterjedt a szabadidő eltöltési, azon belül sportolási lehetőségekre is.

További középtávú célkitűzések, feladatok a korábbi feladatokon túlmenően:

· Az elért eredmények fenntartása, a játszóterek, sportlétesítmények folyamatos karbantartása.

· A civil szervezetek sporttal kapcsolatos kezdeményezéseinek további támogatása, ideértve különösen a településen szervezett, megyei, országos rendezvényeket (Pl. Tour de Dabas kerékpáros verseny, országos táncverseny, pest megyei Diákolimpia, Dabasi Duatlon stb). 

· A város hivatalos honlapján a sporttal kapcsolatos pályázati lehetőségek, támogatások közzététele.

· A városi sportlétesítmények kulturált, szervezett használati lehetőségeinek további ösztönzése.

· Intézmények, civil szervezetek számára annak hangsúlyozása, hogy módjukban áll sporttal kapcsolatos rendezvényeiket a helyi, illetve esetlegesen az országos médián keresztül is reklámozzák.

· Az ismert, és kevésbé ismert helyi, szabadidősport lehetőségek bemutatása: pl Sportgálán, Kihívás napján, egyéb, városi rendezvényeken.

.

· Versenysport

· Helyzetelemzés

A sportrendezvényeken hétről hétre több százan hódolnak kedvenc időtöltésüknek, szórakoznak és kikapcsolódnak, ezért nem túlzás kijelenteni, hogy a versenysportnak közérzet alakító hatása is van. Megnőtt az igény a szakértő közvélemény részéről a település rangjához méltó sportesemények iránt. A versenysport minőségét, feltételeit egyre erősebben a gazdasági tényezők is meghatározzák. Az egyesületek anyagi lehetőségei és eredményességük szoros összefüggésben állnak. Az önkormányzatnak nem lehet célja, hogy teljes egészében felvállalja sportágak vagy szakosztályok finanszírozását.

Az élsportban, valamint a profi sportban a vállalkozói tőke bevonásával gazdasági társasági formában működő sportszervezeteknél a minőségi munkát, az utánpótlás-nevelést és az eredményeket érdemes elismerni. 

Az önkormányzat által támogatásban részesíthető sportágak:   

Évek óta gondot okoz, hogy megfelelő főszponzorok hiányában ezek a klubok anyagi nehézségekkel küzdenek. Fontos a város segítsége abban, hogy a multinacionális cégek bekapcsolódjanak a kiemelt és megkülönböztetetten támogatott sportágak támogatásába.

A sportágakat képviselő egyesületek

Asztalitenisz:                        Dabasi Asztalitenisz Szakosztály

Aerobik:                               Szimultán SKE,  Top Fitness SE
                                              Testépítő és Erőemelő SE

Birkózás:                              Dabasi Birkózó SE
Duatlon:                               Dabasi Szabadidő SE

Erőemelés:                           Testépítő és Erőemelő SE

Fogathajtás:                         Lantos Mihály Lovas SE
Fitnessz:                               Szimultán SKE, Top Fitness SE
                                              Testépítő és Erőemelő SE

Kézilabda:                            Női Kézilabda Klub (Danuke Kézilabda Se)
                                              Férfi Kézilabda Klub (Dabas VSE KC)

Kosárlabda: 

          Dabasi Kosárlabda SE

Labdarúgás:                        FC Dabas SE

Modellezés:                         Dabasi Modellező Klub

Röplabda:                            Női Röplabda Klub

Sportlövészet:                      Marokfegyver SE
Triatlon:                               Dabasi Szabadidő SE
Úszás:                                   Dabasi Szabadidő SE
· Feladatok:

· Továbbra is kiemelt feladat, hogy Dabas versenysportja megfeleljen a város hírnevének.

· Városunk célja, hogy az eredményes, tehetséges utánpótláskorú és felnőtt sportolóink többsége városunkban maradjon.

· Folytatni kell a nemzetközileg is rangos és színvonalas sportversenyek megrendezését.

· Az önkormányzat szorgalmazza azt a törekvést, hogy a városban működő sportszervezetek versenyzőinek zömét dabasi és környékbeli nevelésű sportolók alkossák.

· Lehetőséget kell biztosítani arra, hogy a kiemelkedő eredményeket elért sportolókat megtartsuk.

2012-ig megvalósult eredmények:

· A városban gondozott versenysportágak közül számos országos, nemzetközi eredményekre tett szert, ezek közül kiemelendő: kézilabda, foci, fitness, kerékpározás.

· a Dabas-Diego Sportcsarnok már számos, rangos verseny helyszínéül szolgált: Női Kézilabda KEK döntő, válogatott kézilabda mérkőzések, FRADI női kézilabda csapat mérkőzései.

· A sportszervezetekben sportolók zömét, különösen az utánpótlás-korú versenyzőket dabasiak alkotják.

· A kiemelkedő teljesítményeket elérő sportolók helyi díjazása, erkölcsi elismerése.

További középtávú célkitűzések, feladatok a korábbi feladatokon túlmenően:

· Továbbra is hangsúlyt kell arra fordítani, hogy a kiemelkedően tehetséges utánpótláskorú és felnőtt versenyzők városunkban is megtalálják a fejlődési lehetőséget, illetve a városban maradjanak.

· Továbbra is fontos feladat, hogy a város legfontosabb sportlétesítményében, a Sportcsarnokban egyre több rangos sportesemény kerüljön megtartásra.

· Az önkormányzati forrásokon túl, külső pályázati vagy egyéb szponzori források bevonásának ösztönzése, sportegyesületek ezzel kapcsolatos folyamatos tájékoztatása, a kiemelkedő teljesítményt nyújtó sportolók megtartása érdekében.

· Utánpótlás-nevelés, sportiskolai jellegű képzés

· Helyzetelemzés

Utánpótlás nevelés

A versenysport rendszeres sporttevékenység, melynek folyamatosságáról az utánpótlás hivatott gondoskodni. A városban működő sportegyesületeknek meghatározó szerepe van Dabas sportéletének egészére, értékeinek megteremtésében és megőrzésében. Dabason jelenleg közel 12 egyesület 16 szakosztályában több mint  560 fő sportol, melynek  többségét az utánpótlás korú sportolók alkotják (több mint 350 fő).

Megállapíthatjuk, hogy az önkormányzatnak eddig is jelentős szerep jutott az egyesületi utánpótlás-nevelés széles körű szinten tartásában, mely elengedhetetlen alapja a jövő nemzedék egészséges felnövekedésének.

· Feladatok:

Utánpótlás nevelés

· Kapcsolódni kell az országos utánpótlás programokhoz (Heraklesz, Bozsik,), abban minél több dabasi fiatal sportoló és sportszakember részvételét kell biztosítani.

· Lehetőséget kell biztosítani az utánpótlást képző szakemberek letelepedésének városunkban.

· Illeszkedni kell a diáksport és az utánpótlás versenyek rendszeréhez.

· Média nyilvánosságát fel kell használni az utánpótlás programok menedzselésének támogatására.

2012-ig megvalósult eredmények:

· A városban több olyan utánpótláskorú, fiatal sportoló kapott támogatást, akik csatlakoztak az utánpótlás programokhoz.

· A városban az utánpótlást képző szakemberek több közvetlen, közvetett támogatást kapott (anyagi támogatás, lakhatás, edzés lehetőségeinek támogatása, erkölcsi támogatás: helyi elismerések, egyéb kitüntetésekre felterjesztés).

· Intézményeken keresztül az utánpótláskorú versenyzők részt tudnak venni a versenyeken.

· A városi honlap, helyi média útján lehetőség van az utánpótlás programok terjesztésére.

További középtávú célkitűzések, feladatok a korábbi feladatokon túlmenően:

· Intézmények intenzívebb bevonása, hogy a tehetséges utánpótláskorú fiatalokat a megfelelő sportegyesületek felé irányítsák.

· Továbbra is támogatni kell, hogy a városban az utánpótlás nevelést biztosító szakemberek megfelelő elismerést kapjanak, erkölcsi elismerésük helyi kitüntetések, megyei kitűntetésekre való felterjesztések stb. révén valósuljon meg.

· Média befolyásának további felhasználása az utánpótlás programok reklámozására, menedzselésére.

· Egészségkárosultak sportja

· Helyzetelemzés

Reménysugár Fogyatékosok Napközi Otthonának gondozottjai rendszeres úszás oktatásban vesznek részt az önkormányzat jóvoltából. Az önkormányzat finanszírozza az idősek szabadidősport rendezvényeit (Idősek tánccsoportjai). 

· Feladatok:

· A különböző szervezetek, csoportok kapcsolatának koordinálása.

· A mozgáskorlátozottak sportjának sajátosságait figyelembe véve lehetőséget kell biztosítani a helyi sporttalálkozók rendezésére.

· Térítésmentes létesítményhasználat biztosítása az önkormányzat által üzemeltetett létesítményekben, előzetes megállapodás alapján.

· Törekedni kell arra, hogy a sporttörvényben megfogalmazottaknak megfelelően, az újonnan megépülő, illetve felújítandó létesítmények váljanak alkalmassá a mozgáskorlátozottak sportolására.

2012-ig megvalósult eredmények:

· Egyre több a kapcsolattartás az egészségkárosult csoportokkal: látássérültek mozgáskorlátozottak, idősek.

· A városban felújított létesítmények egy része már alkalmas a mozgáskorlátozottak sportolására.
További középtávú célkitűzések, feladatok a korábbi feladatokon túlmenően:

· Tovább szükséges erősíteni a kapcsolatot a helyi egészségkárosultak csoportjaival.

· Törekedni kell arra, hogy mind az ő csoportjaikat, mind az egészséges életmódot preferáló szervezeteket meghívjuk a városi sporttal kapcsolatos rendezvényekre, lehetőséget biztosítsunk a szereplőknek az információcserére.

· Lehetőség szerint az intézmények térítésmentes használatának biztosítása e sportolók számára.

· Fokozottabban szükséges az arra való törekvés, hogy a sporttörvényben megfogalmazottaknak megfelelően, az újonnan megépülő, illetve felújítandó létesítmények váljanak alkalmassá a mozgáskorlátozottak sportolására, s ezáltal egyenlő esélyt teremtsünk a sportolási lehetőségekben e csoportok számára is.

· Sportegészségügy

· Helyzetelemzés

A városban működő sportegészségügyi ellátás fő feladatai közé tartozik az összes sportolással kapcsolatos alkalmassági vizsgálatok elvégzése, a versenyzési engedélyek kiadása, sportsérülések ellátása, gyógytestnevelésre utaltak szakértői vizsgálata, sportorvosi ügyeletek szervezése, ellátása, illetve a szabadidősportokat űzők kivizsgálása, egészségi állapotának felmérése. A városi sportorvos együttműködik a város sportját irányító szervezetekkel, a sportegyesültekkel, az oktatási intézményekkel, szakrendelőkkel és az Országos Sportegészségügyi Intézettel.

Megállapíthatjuk, hogy a tanulók számához viszonyítva magas a gyógytestnevelésre utalt diákok száma. 

Az iskolaorvosi hálózat hatékonyan szűri és vizsgálja a tanulókat, a testnevelőkkel szoros az együttműködés.

Az iskolák testnevelő tanárai rendszeresen továbbképzéseken vesznek részt.

2012-ig megvalósult eredmények:

· A gyógytestnevelési lehetőségek, gyógyúszás biztosítása egyre több városi intézményben valósul meg.

· Gyógytestnevelésre lehetőség van a megújult szakorvosi rendelőintézet keretében is.

· Az újonnan létesült magánszféra részét képező egészségcentrum is egyre több lehetőséget biztosít a lakosság számára a különböző egészségmegőrző, -javító szolgáltatások, tanácsadások igénybevételére is.

· Egyre több a kapcsolattartás az egészségkárosult csoportokkal: látássérültek mozgáskorlátozottak, idősek.

· Kiemelt hangsúlyt kap a sajátos nevelési igényű gyerekek, tanulók mozgásfejlesztése, mely az intézményekben utazó szakember által már óvodás kortól megvalósul.

További középtávú célkitűzések, feladatok a korábbi feladatokon túlmenően:

· Tovább szükséges bővíteni a gyógytestnevelési, gyógyúszási lehetőségeket.

· Erősíteni kell az egészségügyi intézményekkel való kapcsolatot.

· Továbbra is biztosítani, illetve támogatni szükséges a sajátos nevelési igényű gyerekek, tanulók fejlesztését.

III. A város sport ingatlanjai

· Helyzetelemzés

Városunkban lévő sportlétesítmények nagy többsége önkormányzati tulajdonban van. Számuk az elmúlt években főleg az új iskolai tornatermek, óvodai tornaszobák építésével emelkedett, de jelentős méretű felújításokat is végeztünk. A létesítmények működtetéséről, karbantartásáról és felújításáról az önkormányzat gondoskodik. 
Az önkormányzati tulajdonú és üzemeltetésű sportlétesítményeket – az országos gyakorlatnak megfelelően – térítésmentesen vehetik igénybe a város által kiemelten kezelt sportegyesületek. Az alsó-, és felső tagozatosok a délelőtti tanítási órákban, a Tanuszodát térítésmentesen igénybe vehetik.

A sportingatlanok rendszere

A.) Önkormányzati alapítású gazdasági társaság által üzemeltett sportlétesítmények:

· Dabasi-Diego Sportcsarnok

B.) Önkormányzat tulajdonában lévő sportlétesítmények:

· önkormányzati intézmények csarnokai, tornatermei és sportpályái, 

· városi sportpályák, műfüves pályák

· városi strand.

C.) Egyéb nem önkormányzati tulajdonú városi sportingatlanok:

 Számos egyesületi- vagy magántulajdonban lévő sportlétesítmény. 

· Feladatok:

· Az önkormányzati tulajdonú és üzemeltetésű létesítmények működését továbbra is biztosítani kell.

· Elsődlegesen törekedni kell a város meglévő sportlétesítmény-hálózatának állag megóvására, folyamatos felújítására, karbantartására.

· A városnak célul kell kitűznie az 50 m-es fedett, nemzetközi versenyek rendezésére is alkalmas uszoda megépítését.

· Fel kell újítani, korszerűsíteni a Tanuszoda uszodatechnológiáját és beléptető-rendszerét az uszodatörvény előírásai szerint.

2011-ig megvalósult eredmények:

· Az önkormányzati létesítmények működtetése biztosított.

· A sportlétesítmények állagmegóvása, felújítása folyamatosan kiemelt cél.

· A Tanuszoda technológiájának felújítása részben megvalósult.

További középtávú célkitűzések, feladatok a korábbi feladatokon túlmenően:

· Az elért eredmények fenntartása.

· A még fel nem újított sportlétesítmények felújítása, meglévő létesítmények működtetése.

IV. A város sportirányítása

1. A sportirányítás kapcsolatrendszere

· Helyzetelemzés

Az önkormányzat számára a sporttörvényben előírt feladatok ellátását, a sportkoncepcióban rögzített önkormányzati feladatok hivatali szintű koordinálását, felügyeletét, az intézményi és városi sportfeladatokat az azt felügyelő alpolgármester, az oktatási, sport-és ifjúsági referens és a képviselő-testület, továbbá a képviselő-testület sporttal is foglalkozó bizottsága látja el.
· Feladatok:

· Sportfejlesztési, fenntartási és sportfinanszírozási célok meghatározásának előkészítése, végrehajtása.

· Az önkormányzati tulajdonú sportlétesítmények működtetése.

· Kapcsolattartás a testneveléssel és sporttal foglalkozó szervezetekkel, azok munkájának koordinálása.

· Közreműködés a városi versenyek szervezésében.

· Az éves diáksport, szabadidősport, versenysport esemény naptárának összeállítása.

· Az önkormányzati támogatások célirányos felhasználásának ellenőrzése. Közreműködés a nemzetközi, helyi verseny- élsport, utánpótlás-nevelés, diáksport, szabadidősport a turizmus és természetjárás feltételeinek biztosításában.

· A sportszakemberek képzésének, továbbképzésének kezdeményezése, koordinálása.

· A helyi sportfeladatok ellátása érdekében együttműködés a városi, megyei, országos sportszervezetekkel, a sportban érdekelt civil, társadalmi ill. gazdasági szervezetekkel.

· A lehetőségek figyelembe vételével a már meglévő testvérvárosi sportkapcsolatokat tovább kell ápolni.

2012-ig megvalósult eredmények:

· A sportfejlesztési, fenntartási és finanszírozási célok előkészítése és végrehajtása folyamatosan megvalósul a sporttal foglalkozó referens, bizottság útján.

· Az önkormányzati tulajdonú sportlétesítmények működtetése elsősorban az ilyen célra alapított gazdasági társaságokon, illetve az önkormányzat intézményein keresztül valósul meg.

· A sporttal foglalkozó szervezetekkel való kapcsolattartás javult.

· Városi versenyek, különösen az intézmények közötti versenyek egyre több színtéren valósulnak meg.

· Az önkormányzati támogatások célirányos felhasználásának pénzügyi ellenőrzése megvalósul.

· A helyi sportfeladatok ellátása érdekében megvalósuló együttműködések száma - beleértve a testvérvárosokkal való együttműködéséket is -, különösen a rendezvények szervezése terén jelenősen növekedett.

További középtávú célkitűzések, feladatok a korábbi feladatokon túlmenően:

· Törekedni kell arra, hogy az önkormányzat Magyarország Alaptörvényével összhangban a testi és lelki egészséghez való alapvető jogot a sportoktatás és a rendszeres testedzés támogatásával segítse elő.

· Továbbra is biztosítani kell az önkormányzati sportcélú intézmények működtetését, nagy hangsúlyt kell fektetni az önkormányzati intézmények sporttereinek, felújítására, állaguk megőrzésére.

· Lehetőség szerint elő kell segíteni a sportszakemberek képzést, együttműködését.

· Továbbra is biztosítani kell a városi szintű versenyek szervezését.

· Törekedni kell a sporttal kapcsolatos feladatok végrehajtására, előkészítésére, különös tekintettel a sportfinanszírozás felhasználásnak ellenőrzésére.

2. Nagyrendezvények

· Feladatok:

· Tovább kell szélesíteni a testvérvárosi kapcsolatokon belül a sport szerepét.
· A nagyrendezvények szervezése során szorosabb együttműködést szükséges megvalósítani a város kulturális és idegenforgalmi szakembereivel, szervezeteivel.
· Tovább kell folytatni a nagyrendezvények lebonyolítását segítő, korszerű technikai háttér kiépítését.
· Célirányos fejlesztéssel és marketing munkával szükséges elősegíteni a sportturizmus további növekedését.
2012-ig megvalósult eredmények:

· Testvérvárosokkal való kapcsolattartást a sportkapcsolatos tovább erősítették, számos bajnokság nemzetközi, vagy testvérvárosi barátságos mérkőzés: Nemzetközi Kézilabda Öregfiú Torna, Teremlabdarúgó bajnokság. 

· A versenysport terén megjelentek a testvérvárosokból dabasi csapatokba igazolt versenyzők (labdarúgás területén).

· Az együttműködés a kulturális, idegenforgalmi szervezetekkel szorosabbá vált, hiszen számos kulturális, szabadidős rendezvény konkrét szabadidősport-programokkal gazdagodott. (Pl. Fiatalok éjszakáján szervezett sportos vetélkedő, teremlabdarúgó bajnokság, Majális keretében iskolák közötti sportvetélkedő, Dabasi Napok keretében a Vállalkozók Napján megtartott óvodások közötti vetélkedő, Gyóni Napok keretében Nagyszülők és unokák sportdélutánja; stb.)

· Számos, a sport, szabadidősportra kedvet teremtő, sportturizmust ösztönző városi, és civil kezdeményezés valósul meg: Országos táncverseny, Városi Futónap, Tour de Dabas országos amatőr és profi országúti kerékpárverseny, Sportgála, Kihívás Napja, Magyar Zarándokút egyesület, társulás keretében szervezett gyalogtúrák, egyéb, zarándoklatok, melyeken a testvérvárosok is rész vettek, kistérségi kerékpártúrák, kerékpáros szemétgyűjtési akciók, dabasi, illetve kistérségi tehetségkutató versenyen belül megjelenő táncbemutatók (fitness, társastánc, aerobik stb.), Mozdulj Dabas!, szabadtéri program stb.

· Különösen kiemelendő a Sportcsarnokban szervezett bajnokságok,  kézilabda válogatott mérkőzések, országos táncversenyek stb., illetve a gyóni városrészben az iskola és a duatlon, triatlon kiemelkedő utánpótlást képző egyesület által koordinált megyei, regionális versenyek, Pest Megyei Diákolimpia..

· E városi, sportturizmust is ösztönző nagyrendezvények marketingje, köszönhetően a helyi rádiónak és tévéknek és egyéb médiumoknak (helyi újság, stb.) jelentősen növekedett.

További középtávú célkitűzések, feladatok a korábbi feladatokon túlmenően:

· Tovább kell növelni a nagyrendezvények lebonyolítását segítő, korszerű technikai háttér kiépítését.

· Tovább kell ösztönözni a civil kezdeményezéseket, a sport, egészséges életmód nagyrendezvényekben betöltött szerepét.

· Törekedni kell arra, hogy a nagyrendezvények keretében, illetve a sporthoz kötődő nagyrendezvényeken az egészségügyi szolgáltatások, egészséges életmóddal kapcsolatos tanácsadások, a környezetvédelmi elemek is megjelenjenek.

· A helyi médián keresztül ösztönözni kell a gazdasági szereplők szponzori tevékenységét.

V. A város sport finanszírozásának rendszere

· Helyzetelemzés

Hiteles adatok támasztják alá, hogy a rendszerváltozás óta eltelt időszakban, de a sportfinanszírozást országosan megújító elvek és módszerek alkalmazását követően is a helyi önkormányzatok járulnak hozzá a legnagyobb mértékben a magyar sport anyagi erőforrásainak biztosításához.

Ugyanakkor az egyesületek állami források megszerzésére tett erőfeszítései nem érték el a szükséges szintet, és a sportszervezetek marketingmunkája is hagy kívánni valót maga után. A gazdasági élet szereplői közül kikerülő szponzorok felkutatása és megnyerése kétségtelenül nehezebbé vált az elmúlt években. A sporttevékenységgel összefüggő bevételek (tagdíjak, jegybevételek) növekedtek ugyan, ám mértékük még mindig elhanyagolható a sportszervezetek költségvetésén belül.
Mindezek hatására egy negatív folyamat indult el, a nehéz helyzetbe került egyesületek többnyire az önkormányzattól várták el a segítséget, olykor hangulatkeltéssel is fokozva a nyomást.

A város önkormányzata a legjobb szándéka ellenére sem képes a jelentkező igények teljes kielégítésére.

A finanszírozási rendszer, a támogatási formák alapvető átalakítása nem, de finomítása indokolt.
Támogatási formák:

A/ Közvetlen támogatások:

· alaptámogatás: szakosztályok, sportegyesületek,

· utánpótlás-képzés támogatása,

· normatív támogatás,

· pályázati források lehívása

B./ Közvetett támogatások:

· önkormányzati tulajdonú sportlétesítmények térítésmentes, illetve kedvezményes használata sportcélokra,

        Sportéletünk egyes területeinek támogatásánál az önkormányzat éves költségvetéséből adódó lehetőségeket és a területek eltérő költségvonzatait kell figyelembe venni. Támogatásban csak olyan sportszervezetek részesülhetnek, amelyek évente regisztrálásra kerültek az országos és helyi sportinformációs rendszerben, nincs köztartozásuk, az önkormányzat közigazgatási határain beül működnek és az egyesületek, civil szerveződések a bírósági nyilvántartásában szerepelnek.


A támogatásának szempontjai: az eredményesség, a hagyomány, a népszerűség, a nézettség, a sportszervezet létszáma. Támogatás feltétele a kérelem kitöltése.

Versenysport támogatása:

· alaptámogatás,

· térítésmentes, illetve kedvezményes létesítményhasználat az önkormányzat által üzemeltetett létesítményekben előzetes megállapodás alapján.

Utánpótlás-nevelés támogatása:

· A sportszerveztek utánpótlás-nevelésének működési támogatása.

· Térítésmentes, illetve kedvezményes létesítményhasználat az önkormányzat által üzemeltetett létesítményekben előzetes megállapodás alapján.

Diáksport támogatás:

· Iskolai sportkörök rendezvényeinek támogatása.

· A diákolimpiai versenyeken területi és országos döntőbe jutott sportolók felkészülési támogatása.

Sport támogatás:

· Sporttáboroztatás költségeinek támogatása.

· Térítésmentes, illetve kedvezményes létesítményhasználat az önkormányzat által üzemeltetett létesítményekben előzetes megállapodás alapján.

Szabadidősport támogatás:

· Nagy tömegeket megmozgató események, rendezvények szervezése, finanszírozása.

· Szabadidősport egyesületek támogatása.

· Térítésmentes, illetve kedvezményes létesítményhasználat az önkormányzat által üzemeltetett létesítményekben előzetes megállapodás alapján.

· Feladatok:

· A város sportköltségvetésének (évenkénti) meghatározása, átlátható, könnyen kezelhető szerkezetűvé átalakítása.

· A források elosztásának és felhasználásának egységes szabályozása önkormányzati rendeletben.

· Folytatódjon a város részvétele országos szintű sportesemények megrendezésében.

· Kerüljön sor a sportpiac bővítési lehetőségeinek vizsgálatára, konkrét intézkedések megtételére.

2012-ig megvalósult eredmények:

· A város sportköltségvetése évenként meghatározásra kerül a költségvetési rendeletben, a támogatások egy részét a kiemelkedő sportszervezetek közvetlen költségvetési forrásból kapják. Az évenkénti működési célú sporttámogatások, pályázati sporttal kapcsolatos finanszírozások nyújtására, lebonyolítására a sporttal foglalkozó önkormányzati bizottság rendelkezik hatáskörrel. 

· A városi támogatási szabályzat szabályozza a támogatások odaítélésének módját, a támogatási összeg egy része megpályázható. A támogatások, pályázatok rendszere a város hivatalos honlapján nyomon követhető.

· Országos szintű sportrendezvények megszervezéséhez szükséges források megszerzésére már egyre gyakoribb az országos, regionális pályázatokon való részvétel, különösen a szabadidősport területén.

További középtávú célkitűzések, feladatok a korábbi feladatokon túlmenően:

· Törekedni kell arra, hogy az önkormányzati finanszírozás mellett egyre több pályázati forrást tudjanak az intézmények, szervezetek lehívni, ezt ösztönözni kell szükség esetén az önrész biztosításával, megelőlegezésével.

· Ösztönözni kell a gazdasági szereplőket a sport finanszírozására, erre fel kell használni a helyi médiát, városi honlapot, egyéb információs fórumot.

· A létesítmények felújítására, korszerűsítésére, esetleges megépítésére fel kall használni az uniós és a hazai pályázati lehetőségeket.

Dabas Város Önkormányzata elkötelezett a sport, ezen belül az ifjúságnevelés, egészségfejlesztés népszerűsítése terén. Az elért eredmények figyelembe vétele mellett ennek megvalósítására tűz ki további célokat és alapelveket Dabas város felülvizsgált középtávú sport koncepciója.

Dabas, 2012. március 27.

Garajszki Gábor                                                                        Kőszegi Zoltán

       jegyző                                                                                   polgármester

Helyi önkormányzatok sporttal kapcsolatos feladatai

55. § (1) A települési önkormányzat - figyelemmel a sport hosszú távú fejlesztési koncepciójára -:

a) meghatározza a helyi sportfejlesztési koncepciót, és gondoskodik annak megvalósításáról,

b) az a) pontban foglalt célkitűzéseivel összhangban együttműködik a helyi sportszervezetekkel, sportszövetségekkel,

c) fenntartja és működteti a tulajdonát képező sportlétesítményeket,

d) megteremti az önkormányzati iskolai testnevelés és sporttevékenység gyakorlásának feltételeit.

(2) A helyi önkormányzat az (1) bekezdésben foglaltakon kívül - a Kt.-ben meghatározottak szerint - biztosítja az önkormányzati iskolai sportkörök működéséhez szükséges feltételeket.

(5) A helyi önkormányzatok a sporttal kapcsolatos feladataik ellátásához a költségvetési törvény szerint normatív hozzájárulásban részesülnek.

(6) Az e törvényben meghatározott feladatai alapján a tízezernél több lakosú helyi önkormányzatok rendeletben állapítják meg a helyi adottságoknak megfelelően a sporttal kapcsolatos részletes feladatokat és kötelezettségeket, valamint a költségvetésükből a sportra fordítandó összeget.

